Στρατηγική και management (BPA) για το νέο διεθνοποιημένο και ανταγωνιστικό επιχειρηματικό περιβάλλον, με έμφαση στις επιχειρήσεις τηλεπικοινωνιών και δικτύων
Authors: Κατσώνης Νικόλαος 
Published: April 2021

Η διοίκηση των οργανισμών/επιχειρήσεων τηλεπικοινωνιών και δικτύων περιλαμβάνει πολλαπλές στρατηγικές αποφάσεις και επιλογές, οι οποίες πρέπει να αξιολογούνται και να μετατρέπονται σε συγκεκριμένες επιχειρησιακές διαδικασίες, ώστε να οδηγούν στη μεγιστοποίηση της αποτελεσματικότητας και της αποδοτικότητας του εκάστοτε τηλεπικοινωνιακού οργανισμού. Η αυτοματοποίηση των επιχειρησιακών διαδικασιών αποτελεί ιδιαίτερο κομμάτι της γενικότερης στρατηγικής διοίκησης μιας επιχείρησης τηλεπικοινωνιών. Η αποδοχή, η υιοθέτηση και η εφαρμογή των Αυτοματοποιημένων Επιχειρησιακών Διαδικασιών, οι οποίες είναι δυνατόν να χρησιμοποιηθούν για τεχνολογική υπεροχή, διαφοροποίηση αλλά και βελτιστοποίηση των επιχειρησιακών στόχων, μπορούν να καταστήσουν τον οργανισμό/επιχείρηση ιδιαίτερα ανταγωνιστικό, αποφέροντας ταυτόχρονα πρόσθετες πηγές εσόδων. Επιπλέον, οι στρατηγικές επικοινωνίας και μάρκετινγκ είναι επίσης σημαντικές για την επιτυχημένη παρουσία και προβολή ενός οργανισμού στο γενικότερο επιχειρησιακό περιβάλλον. Η οργάνωση και η αυτοματοποίηση των επιχειρησιακών διαδικασιών αλλά και των στρατηγικών επικοινωνίας και μάρκετινγκ μπορούν να προσδώσουν ποικίλα πλεονεκτήματα στους οργανισμούς/επιχειρήσεις τηλεπικοινωνιών και ενδεχομένως να επηρεάσουν την κερδοφορία τους. Τα ανώτερα και ανώτατα στελέχη, λόγω της θέσης τους εντός των οργανισμών/επιχειρήσεων τηλεπικοινωνιών, έχουν διαφορετική οπτική και απόψεις σχετικά με τη χρησιμότητα τέτοιου είδους διαδικασιών. Παρά ταύτα, η συμμετοχή, η γνώση και η δέσμευση όλων των ομάδων στις επιχειρησιακές διαδικασίες θεωρούνται ιδιαίτερα σημαντικές. Η παρούσα ερευνητική διδακτορική διατριβή στοχεύει στον εντοπισμό και στην καταγραφή κάθε είδους διαφορών στις αντιλήψεις των ανώτερων, μεσαίων και ανώτατων στελεχών των οργανισμών/επιχειρήσεων τηλεπικοινωνιών και δικτύων για τις αυτοματοποιημένες επιχειρησιακές διαδικασίες, καθώς και στην αποδοχή και την υιοθέτηση αυτών, με στόχο τη βελτίωση της συνολικής στρατηγικής και απόδοσης αλλά και τη διαφοροποίηση του οργανισμού/επιχείρησης μέσα από τη διατύπωση πιθανών προτάσεων και απαραίτητων ενεργειών, οι οποίες μπορούν να εξασφαλίσουν τη βέλτιστη αποτελεσματικότητα της εφαρμογής στρατηγικών διοίκησης. Η διεξαγωγή της έρευνας έγινε με τη χρήση ερωτηματολογίου βελτιωμένης αξιοπιστίας, τεσταρισμένου μέσω πιλοτικού τεστ, το οποίο και συντάχθηκε με προδιαγραφές υψηλής εγκυρότητας, με βάση τη θεωρητική ανάλυση που προηγήθηκε, καθώς και με τη χρήση στοιχείων-εργαλείων παρόμοιων ερευνητικών προσπαθειών. Επίσης, στο πλαίσιο του προτεινόμενου θεωρητικού μοντέλου συσχέτισης και ελέγχου των υποθέσεων έρευνας, έγινε ενσωμάτωση του μοντέλου αποδοχής τεχνολογίας ΤΑΜ, παραμετροποιημένου στα στελέχη και στους οργανισμούς/επιχειρήσεις τηλεπικοινωνιών και δικτύων. Μεταξύ άλλων, τα αποτελέσματα της έρευνας έδειξαν πως τόσο ο τρόπος εφαρμογής όσο και η αντιληπτή χρησιμότητα της ΑΕΔ επηρεάζουν θετικά τον βαθμό πρωτοβουλίας των μελών της στρατηγικής διοίκησης του οργανισμού/επιχείρησης αλλά και την πίστη των μελών της στρατηγικής διοίκησης του οργανισμού στις ικανότητές τους. Ωστόσο, τα στελέχη που έχουν μεγάλη αυτοπεποίθηση και εμπιστοσύνη στις ικανότητές τους, θεωρούν ιδιαίτερα ωφέλιμη τη χρήση της ΑΕΔ. Επίσης, όσο υψηλότερο είναι το αίσθημα ιδιοκτησίας των στελεχών, τόσο πιο χρήσιμη θεωρείται η ΑΕΔ, ενώ η προσπάθεια των μελών της στρατηγικής διοίκησης του οργανισμού για επαγγελματική ανέλιξη δεν σχετίζεται με την αντιληπτή χρησιμότητα της ΑΕΔ. Παράλληλα, όσο μεγαλύτερη είναι η τάση των μελών της στρατηγικής διοίκησης του οργανισμού για ανάληψη ρίσκου αλλά και η ικανοποίηση των μελών αυτών, τόσο χρησιμότερη θεωρείται η ΑΕΔ. Με βάση και το προτεινόμενο θεωρητικό μοντέλο, όσο υψηλότερος είναι ο βαθμός ενεργής υποστήριξης της ΑΕΔ από τα στελέχη διοίκησης, τόσο μεγαλύτερη εφαρμογή της ΑΕΔ επιτυγχάνεται, με υψηλό μάλιστα ποσοστό επιτυχίας. Ερευνητικά αποτυπώνεται πως, όσο περισσότερο εφαρμόζονται οι ΑΕΔ, τόσο υψηλότερος είναι και ο βαθμός επιτυχίας της ΑΕΔ αλλά και η συνολική απόδοση του τηλεπικοινωνιακού οργανισμού/επιχείρησης. Η στάση των στελεχών διοίκησης απέναντι στην ΑΕΔ διαπιστώθηκε πως επηρεάζεται από αρκετούς παράγοντες, καθορίζοντας τη συνολική απόδοση και την κερδοφορία ενός οργανισμού/επιχείρησης με βάση την απευθείας σχέση του βαθμού εφαρμογής της ΑΕΔ με την απόδοση των οργανισμών. Η στοχευμένη και επιτυχημένη αποδοχή, υιοθέτηση και εφαρμογή της ΑΕΔ έχει αποδειχθεί εδώ πως δύναται να συμβάλει δραστικά στην ανταγωνιστικότητα και αναδιοργάνωση, εφόσον όμως υιοθετηθεί από την ανώτατη διοίκηση με τέτοιο τρόπο ώστε να αποσκοπεί στην ομαλή ενσωμάτωσή της στις επιχειρησιακές διαδικασίες χωρίς αντιστάσεις στις αλλαγές που τυχόν επιφέρει, δημιουργώντας ένα ασφαλές πλαίσιο στρατηγικής σκέψης και τεχνολογικής ενόρασης για αποφυγή λαθών και επισφαλειών. Διαπιστώθηκαν ακόμη σημαντικές συσχετίσεις και επαλήθευση του συνόλου των ερευνητικών υποθέσεων. Επομένως, οι υπό συζήτηση τηλεπικοινωνιακοί οργανισμοί/επιχειρήσεις και τα ανώτατα στελέχη, με τη χρήση κατάλληλων στρατηγικών και επικοινωνιακών επιλογών ή ενεργειών, μπορούν να διαμορφώσουν ένα επιχειρησιακό συνεργατικό κλίμα, εντός του οποίου να καλλιεργείται και να αναδεικνύεται η θετική στάση των στελεχών απέναντι στην ΑΕΔ και τις νέες τεχνολογίες, με απώτερους στόχους την αύξηση της απόδοσης, τη μεγιστοποίηση της κερδοφορίας και την ανταγωνιστική υπεροχή στο ευμετάβλητο εθνικό και διεθνές τηλεπικοινωνιακό επιχειρηματικό περιβάλλον. Εν κατακλείδι, η αυτοματοποίηση των επιχειρησιακών διαδικασιών (ΑΕΔ) μέσα από τη μελέτη αυτή αναδεικνύεται ως μια σύγχρονη τεχνολογική και διοικητική στρατηγική συνιστώσα για τηλεπικοινωνιακούς οργανισμούς/επιχειρήσεις, βασισμένη στις αρχές αποδοχής της τεχνολογίας. Η αυτοματοποίηση των επιχειρησιακών διαδικασιών, εφόσον υιοθετηθεί βέλτιστα και δυναμικά από τα τηλεπικοινωνιακά στελέχη ώστε να λειτουργούν ως μια συμπαγής ομάδα με κοινό/διαμοιρασμένο όραμα, συντελεί στη μείωση του κόστους διαχείρισης, την αύξηση της κερδοφορίας, τη διαχειριστική ακρίβεια, την ανταγωνιστική συνολική απόδοση και λειτουργική αποτελεσματικότητα, αλλά και τη βελτιστοποίηση χρήσης και διαμοιρασμού επιχειρησιακών και τεχνολογικών πόρων. Η στρατηγική υιοθέτηση της ΑΕΔ, σύμφωνα με τα ερευνητικά ευρήματα, αποτελεί σήμερα και θα αποτελέσει και στο μέλλον βέλτιστη συνιστώσα και «εργαλείο» αναδιοργάνωσης, αλλά και τεχνολογικού, οργανωσιακού και στρατηγικού ανασχεδιασμού υψηλής διαφοροποίησης των τηλεπικοινωνιακών οργανισμών/επιχειρήσεων με εφαρμογές σε όλα τα επίπεδα της διοικητικής πυραμίδας.